Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 159/12/6613	Žiar nad Hronom, 22.6.2012
EEČ : 2-52-105-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona.

Rozhodol: 	prokurátor Okresnej prokuratúry Žiar nad Hronom
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 16. 01. 2012, v čase asi o 7.40 h, viedol motorové vozidlo zn. Peugeot Boxer, ev. č. XXXXX, ktorého majiteľom je spoločnosť Mercius, s. r. o., Hliník nad Hronom po ceste I/50 v smere Žiar nad Hronom - Zvolen tým spôsobom, že v km 222,5 pri prechádzaní pravotočivej zákruty s miernym stúpaním podľa jeho udania bol oslnený slnkom, následkom čoho prednou časťou vozidla narazil do zadnej časti pred ním jazdiaceho motorového vozidla zn. Peugeot Partner, ev. č. XXXXX, ktoré spomaľovalo z dôvodu vzniknutej situácie na vozovke a pri nehode utrpel vodič tohto vozidla XXXXX zranenia - pomliaždenie ramena vpravo ťažkého stupňa, lýtka vpravo a podvrtnutie členka vpravo, ktoré si podľa vyjadrenia znalca vyžiadajú nevyhnutnú dobu PN 8 týždňov, pričom však tento stav zanechá u poškodeného obmedzenie hybnosti na celý život.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ, Okresného dopravného inšpektorátu Žiar nad Hronom ČVS:ORP-15/DI-ZH-2012 zo dňa 13. 03. 2012 bolo začaté trestné stíhanie a súčasne vznesené obvinenie XXXXX, nar. 22. 07. 1987, bytom Banská Belá 142, za prečin ublíženia na zdraví podľa § 157 ods. 1 Tr. zák. na hore uvedenom skutkovom základe.

	Obvinený v prípravnom konaní uviedol, že dňa 16. 01. 2012 viedol motorové vozidlo zn. Peugeot Boxer, ev. č. XXXXX, po štvorpruhovej ceste zo Žiaru nad Hronom do Zvolena. Na úrovni obce Hronská Dúbrava prechádzal pravotočivú zákrutu s miernym stúpaním. V tom čase si umýval čelné sklo a bol oslnený vychádzajúcim slnkom, následkom čoho sa mu kýchlo a v tom okamihu zbadal pred svojím vozidlom iné vozidlo, do ktorého narazil. V čase pred nehodou viedol vozidlo rýchlosťou cca 90 km/h. Vozidlo bolo v dobrom technickom stave. S postupom v zmysle § 216 Tr. por. súhlasil.

Poškodený XXXXX vo svojej výpovedi uviedol, že dňa 16. 01. 2012, v čase asi o 7.40 h, viedol osobné motorové vozidlo zn. Peugeot Partner, ev. č. XXXXX, po štvorprúdovej ceste zo Žiaru nad Hronom do Zvolena. Pri elektrárni v Hronskej Dúbrave prechádzal s vozidlom cez mierne stúpanie a bol oslnený slnkom, preto znížil rýchlosť vozidla na asi 30 - 40 km/h. Po spomalení zacítil náraz do zadnej časti vozidla a viac si nepamätá. Po nehode bol ošetrený, kde sa zistilo, že nemá nič zlomené, avšak, musí sa podrobovať rehabilitácii. Na MR mu následne zistili, že má poškodené 2 svaly pravého ramena, kde jeden je odtrhnutý a druhý roztrhnutý, čo si vyžiada operáciu. Po poučení v zmysle § 46 ods. 1 Tr. por. uviedol, že sa nepripája s nárokom na náhradu škody, nakoľko liečenie, ani práceneschopnosť neboli ukončené a nárok na náhradu škody si uplatní z povinného zmluvného poistenia vozidla, ktoré dopravnú nehodu zavinilo. 

Ohľadne zranení bolo do spisového materiálu zabezpečené odborné vyjadrenie, v ktorom znalec z odboru zdravotníctvo popísal zranenia, ktoré poškodený XXXXX pri dopravnej nehode utrpel a stanovil aj primeranú dobu liečenia. Znalec definoval zranenia ako ľahké, avšak s trvalým následkom. Nevyhnutnú dobu liečenia limitoval dĺžkou 8 týždňov. 

Dôkazmi zabezpečenými v prípravnom konaní mám za preukázané, že ku skutku došlo tak, ako je uvedené v uznesení o vznesení obvinenia. XXXXX svojím konaním naplnil všetky zákonné znaky prečinu ublíženia na zdraví podľa § 157 ods. 1 Trestného zákona. 

	XXXXX doposiaľ nebol trestne stíhaný, v mieste bydliska neboli voči jeho osobe zaevidované žiadne sťažnosti, v evidenčnej karte vodiča má 4 záznamy o blokových pokutách. 

Na základe hore uvedených skutočností som dospel k názoru, že sú splnené podmienky ustanovenia § 216 ods. 1 Tr. por., teda, že ide o prečin, za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k trestnému činu priznal, tento oľutoval, súhlasil s podmienečným zastavením trestného stíhania.

	S prihliadnutím na doterajší spôsob života a okolnosti prípadu možno takéto rozhodnutie považovať za dostačujúce a z tohto dôvodu som rozhodol tak, ako je uvedené vo výrokovej časti tohto rozhodnutia.
Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre Banská Bystrica.
Sťažnosť má odkladný účinok.

JUDr. Slavomír Višňovský
prokurátor